Kontrakteur deur vier met pangas aangevalJaco Albertse. Foto: Facebook. WAARSKUWING: Die foto’s in die berig kan sensitiewe lesers of kinders ontstel. ŉ Jong man is verlede week op die plaas waar hy as kontrakteur besig was met pangas aangeval. Jaco Albertse (27) het aan Maroela Media vertel hy was werksaam as subkontrakteur vir die Hluhluwe Imfolozi Park, ŉ natuurreservaat in KwaZulu-Natal. Hy was verantwoordelik vir die bou van ŉ heining van 195 km om dié park. “Reg rondom die park is daar plaaslike gemeenskappe wat elkeen sy eie stamhoof het. Die hoofkontrakteur het gewoonlik elke gemeenskap gaan sien en met die nduna (die stamhoof) gaan praat en homself voorgestel en verduidelik dat daar vir die volgende ruk mense in daardie omgewing besig gaan wees. Hy het ook gewoonlik so tien van die plaaslike mense in diens geneem om saam te werk aan die heining. Hulle is baie erg oor werksgeleenthede,” het Albertse gesê. Volgens Albertse het 60 mense verlede maand die kontrak vir die bou van die heining geëis en is ŉ vuurwapen op die hoofkontrakteur gerig. “Ek het toe self ook van die gemeenskappe gaan sien en ons het tot ŉ ooreenkoms gekom. Ek het toe my tent daar opgeslaan. Later het ŉ ander gemeenskap oorkant die pad begin dreig om my tent af te brand,” het Albertse verduidelik. Volgens Albertse het die parkowerheid hom toe gevra om eerder op die punt waar die heinings sou “ophou” te begin bou omdat dit hulle dan ŉ rukkie sou gee om die probleem op te los. “Ek en een van die toesighouers was Woensdag met my bakkie op pad bo van die berg af toe daar ewe skielik net vier mense, drie mans en ŉ vrou, in die middel van die pad sit met pangas. Daar is net een pad, daar is nie afdraaiplek nie. Toe ons stilhou toe begin hulle my bakkie met die pangas kap. Hulle het die toesighouer aan die linkerkant van die bakkie uitgepluk en hom daar in die bosse ingegooi. Ek is aan die regterkant uitgepluk. Hulle het my begin aanval met die pangas en ek het toe probeer om my handwapen in die middelste kompartement tussen die sitplekke van die bakkie uit te haal. Hulle het heeltyd iets in hulle taal geskree – nie een van ons praat die taal nie en kon nie verstaan wat hulle wou hê nie,” verduidelik Albertse. Foto: Facebook. Die aanvallers het die wapen in die hande gekry. Albertse het dit by hulle probeer afneem en probeer om die magasyn uit te haal. “Dit is toe wat die vrou twee keer hard met die panga gekap het na my regterpols,” het Albertse gesê. Albertse sê dat die een wat die toesighouer aan die ander kant van die bakkie uitgepluk het toe na hom gekom het en hom aan sy voete gegryp het dat hy val. “Die een het toe sy knie hier in my keel gedruk,” sê Albertse. Die vrou het hom ook aan sy private dele gegryp. “Ek het die heeltyd gesê ‘sorry take whatever you want’, maar hulle het toe assegaaie en messe uit hul langbroeke ook geruk.” Albertse vertel dat die hele struweling sowat tien minute lank geduur het. “Toe hulle die wapen in die hande kry toe vlug hulle, ek weet nou nog nie hoekom nie,” het hy gesê. Toe die aanvallers weg is, het Albertse probeer om sy sleutels, selfoon en magasyn op te tel. “Ek het toe agtergekom my regterhand kan nie vat nie”. “Ek het toe nou maar so gesukkel tussen die bloed deur om ŉ stemboodskap op ons kontrakteurs se WhatsApp-groepie te stuur dat iemand my moet kom help. Toe bel my baas my, blykbaar het die toesighouer wat saam met my in die bakkie was toe weggehardloop en hom gaan sê om my te kom help omdat hulle my aanval. Ek moes 15 km so ry, ek het net lappe om my arm gedraai”. Albertse se hoof het hom langs die pad gekry en met hom na Richardsbaai (150 km ver) gejaag. “Ons het die ambulans gebel en hulle het my so 20 km voor The Bay-hospitaal in Richardsbaai gekry en my daarheen geneem.” Volgens Albertse is hy toe gestabiliseer. “Hulle het heeltyd vir my bly sê die dokter kom nou, hulle gaan my amper opereer. Eers teen Donderdag het hulle vir my gesê ek kan nou iets eet of drink, toe was dit nou al ŉ hele dag sonder kos of water. Ek is Vrydagoggend 07:30 teater toe. Die operasie het vyf uur lank geduur,” het Albertse gesê. Foto: Facebook. “Hulle sê al die tendons in my hand, behalwe by my duim, was af en ook dié in my gewrig. Hulle moes alles toe weer heg.” Albertse is Saterdag ontslaan en moes Maandag weer hospitaal toe gaan dat ŉ terapeut hom kon ondersoek. Volgens Albertse het die terapeut gesê dit gaan minstens 18 weke neem voordat hy weer sy hand oop en toe kan maak. Albertse het Dinsdag teruggevlieg na sy huis in Klerksdorp. “Gelukkig is my familie nou darem hier om my te help. Ek is afgeboek tot einde April. Ek moet nou ook antiretrovirale middels drink al het hulle my getoets vir MIV en die resultate gelukkig negatief was. Dit maak my hondsiek.” “Ek werk met my hande en dit gaan baie langer as dit vat voor ek my regterhand weer heeltemal kan gebruik. Ek kan nie teruggaan daarheen nie, hulle sal my doodmaak”. Albertse het gesê hy het ŉ saak van poging tot moord, ŉ saak van gewapende roof en ŉ saak van opsetlike beskadiging van private eiendom (bakkie) by die Esibayeni-polisiestasie aanhangig gemaak. Hy verneem intussen dat die aanvallers blykbaar ŉ saak van betreding teen hom gemaak het en ook die vuurwapen ingehandig het en gesê het hy wou hulle blykbaar daarmee skiet. Lt. Kol. Thulani Zwane, woordvoerder van die polisie het aan Maroela Media gesê dat ŉ saak van aanranding met die doel om ernstig te beseer ondersoek word. Geen verdagtes is nog in hegtenis geneem nie. Die ondersoek duur voort.